OnePlus udvider 13-familien med 13R

OnePlus introducerer hele to medlemmer af OnePlus 13-familien, når den officielle lancering finder sted den 7. januar. Det oplyser selskabet i dag i en pressemeddelelse. Ud over flagskibet OnePlus 13, vises også OnePlus 13R, der ikke har samme høje specifikationer, men til gengæld brillerer på designet.

OnePlus 13R bliver sandsynligvis også billigere end topmodellen – men det er ren spekulation.

Ligesom flagskibet vil 13R have et potent 6.000 mAh-batteri ombord. Hvilken processor, der sidder i telefonen er endnu ikke offentliggjort, men OnePlus fortæller at den har “ydeevne på topniveau”. De fortæller også, at 13R har Gorilla Glass 7i på både for- og bagsiden.

Begge modeller i OnePlus 13-serien har triple-kamerasystemer på bagsiden, men det er kun topmodellen der har Hasselblad ombord.

Rent visuelt ser 13R ud til at adskille sig væsentlig fra storebror. Både front og bagside er flad, ligesom den er udstyret med en aluminiumsramme, der skal give et “raffineret og stilfuldt udtryk” (citat: OnePlus). Telefonen er bare 8 mm tyk, oplyses det.

De flade kanter er et markant brud med designfilosofien på OnePlus’ hidtidige topmodeller. Men designet blev testet af med stor succes på OnePlus Nord 4, der kom på hylderne tidligere i år – læs vores anmeldelse her.

OnePlus 13 og OnePlus 13R lanceres officielt ved et globalt event den 7. januar 2025. Samtidig introducerer OnePlus en ny farvevariant til OnePlus Buds Pro 3, Sapphire Blue. OnePlus Buds Pro 3 byder på glidende touch-kontroller, et elegant design og en lædertekstureret finish på ydersiden.

Buds Pro 3 introducerer også en ny AI-oversættelsesfunktion, udviklet i samarbejde med OnePlus 13-serien, som skal gøre daglig kommunikation og arbejdsopgaver mere praktiske.

OnePlus udvider 13-familien med 13R